Etienne Schneider

Den Etienne Schneider, gebuer den 29. Januar 1971 zu Diddeleng, ass e lëtzebuergeschen Ekonomist a Politiker (LSAP). Hie war vun 2012 bis 2013 Wirtschafts- an Aussenhandelsminister an der Regierung Juncker-Asselborn II, vun 2013 bis 2018 Vizepremierminister, Wirtschaftsminister, Minister fir bannenzeg Sécherheet a Verdeedegungsminister an der Regierung Bettel-Schneider, a vun 2018 bis 2020 Vize-Premierminister, Minister fir Wirtschaft a Minister fir Gesondheet an der Regierung Bettel-Schneider-Braz. 2020 gouf hie Member vum Conseil d'Administration vu BeSix a vun ArcelorMittal.Pierre Sorlut: "Cheques and balances." d'Lëtzebuerger Land Nr.29, 17. Juli 2020, S.10.

 Berufflech Karriär 
Den Etienne Schneider huet no senger 13e technique op der ICHEC Brussels Management School vum Institut catholique des hautes études commerciales zu Bréissel Ekonomie studéiert (licencié en sciences commerciales et financières) an op der Greenwich University zu London e Master gemaachEnovos International S.A.: Corporate Governance, Situation on 1.1.2010.

No sengem Studium war hie wëssenschaftlechen Assistent am Europaparlament (1994-1995), huet dunn am Sekretariat vun der LSAP Chamberfraktioun geschafft (1995-1996) ier hien als Chargé de mission fir den Ausseministère bei d'NATO op Bréissel gewiesselt huet (1997). Mat 26 Joer ass den Etienne Schneider Enn 1997 ënner dem Fraktiounspresident Jeannot Krecké Fraktiounssekretär vun der LSAP ginn.

No siwe Joer op där Plaz huet den Etienne Schneider no de Wale vun 2004, wéi de Jeannot Krecké Wirtschaftsminister gouf, an de Wirtschaftsministère gewiesselt, wou hie Conseiller de Gouvernement 1re classe gouf an d'Energie- an e-Commerce-Generaldirektioun iwwerholl huet. An där Funktioun war hie Member vum Verwaltungsrot vun der Cegedel ginn. Am Joer 2006 huet hien d'Presidence vum Verwaltungsrot vun Cegedel-Net iwwerholl. Schonn 2005 war hie President vum Verwaltungsrot vun der SEO ginn. No der Fusioun aus där d'Enovos ervirgaangen ass, ass hien 2009 President vum Verwaltungsrot vun Enovos International S.A. ginn. Hie war dat bis datt e Minister gouf.

Am Joer 2009 ass hie Premier Conseiller de Gouvernement genannt ginn. Dat selwecht Joer ass seng Responsabilitéit am Wirtschaftsministère op d'Ekonomesch Entwécklung an d'Infrastrukturen erweidert ginn. Am Hierscht 2011 ass hien am Kader vun enger Reorganisatioun vum Ministère un d'Spëtzt vun der Generaldirektioun Industrie, Entreprisen an Infrastrukture komm, dem prestigiéisten Deel vum Ministère.

 Politesch Karriär 
Vun 1995 bis Abrëll 2010 war den Etienne Schneider fir d'LSAP Member vum Gemengerot an duerno Schäffe vu KeelBulletin communal de la Commune de Kayl, Août 2010, p. 2320. No senger Demissioun aus beruffleche Grënn ass hie vun Téiteng an d'Stad geplënnert.

Den Etienne Schneider gouf den 28. November 2011 vum LSAP-Generalrot zum Nofollger vum Jeannot Krecké als Wirtschaftsminister designéiert. De Krecké war den 1. Februar 2012 zeréckgetrueden"LSAP: E. Schneider Wirtschaftsminister, D. Kersch Staatsrot." RTL.lu - 28.11.2011, 18:43 | Fir d'lescht aktualiséiert: 28.11.2011, 21:29.. E gouf den 31. Januar 2012 vereedegt an huet seng Funktioun deen Dag drop iwwerholl"Den Etienne Schneider gouf als Wirtschaftsminister vereedegt." RTL.lu - 01.02.2012, 06:39 | Fir d'lescht aktualiséiert: 01.02.2012, 09:10..

Bei de virgezunne Chamberwalen 2013 war den Etienne Schneider Spëtzekandidat vun der LSAPWort.lu: Der Hoffnungsträger der LSAP a gouf an d'Chamber gewielt. Hien huet dunn op säi Mandat verzicht, fir Vizepremierminister, Aussenhandels- a Wirtschaftsminister, Minister fir Mëttelstand an Tourismus a Minister vun der Force publique an der Regierung Bettel-Schneider ze ginn. Bei de Chamberwale vum 14. Oktober 2018 gouf hien erëmgewieltelections.lu, ma huet op en Neits op säi Chambermandat verzicht, fir an der Regierung Bettel-Schneider-Braz, déi aus enger Koalitioun vun deene selwechte Parteie wéi déi virdru besteet, nees Vizepremierminister a Wirtschaftsminister, sou wéi och, als Neierung, Minister fir Gesondheet.

Den 23. Dezember 2019 huet hie bekannt gemaach, op de 4. Februar 2020 wëllen aus der Regierung zeréckzetrieden."Étienne Schneider sera remplacé le 4 février par Franz Fayot." lequotidien.lu, 23.12.2019.

Zanterhier sëtzt hien am Verwaltungsrot vun ArcelorMittal a vun der Baufirma BeSix.

Den Etienne Schneider gouf duerch den Arrêté grand-ducal vum 29. Juli 2020 Member vum consultative Conseil iwwer Weltraum-RessourcenArrêté grand-ducal du 29 juillet 2020 portant nomination des membres du Conseil consultatif sur les ressources spatiales - Advisory Board on space resources.. De Wirtschaftsministère huet betount, hie géif dee Poste benevole iwwerhuelenEtienne Schneider gëtt Member vum consultative Conseil iwwer Weltraum-Ressourcen, gelies op RTL.lu den 10. August 2020.

 Um Spaweck 

 Biographie vum Etienne Schneider op gouvernement.lu, archivéiert Versioun vum 20. Juni 2014

Kategorie:Gebuer 1971
Kategorie:Lëtzebuergesch Ekonomisten
Kategorie:Lëtzebuergesch Ministeren
Kategorie:Wirtschaftsministere vu Lëtzebuerg
Kategorie:Gesondheetsministere vu Lëtzebuerg